Eugene Kingsale

Eugene Humphrey (Gene) Kingsale (☆ 20 di augustus 1976 na Oranjestad) ta un pelotero profesional y atleta olimpico di Aruba. Den  MLB el a hunga pa Baltimore Orioles, Seattle Mariners, San Diego Padres y Detroit Tigers di 1996 te 2003. E ta bati cu ambos man (switch-hitter) y ta picha cu man drechi.

 Club 
Dia 3 di september 1996 Kingsale a debuta den Liga Mayor Mericano pa  Baltimore Orioles, un club unda e tabata bou contract desde 1993 te 2001. El a marca historia como e prome pelotero Arubiano pa hunga den MLB, net 5 dia prome cu e debut di Calvin Maduro. Despues e ta sali pa Seattle Mariners (2001-2002), San Diego Padres (2002) y Detroit Tigers (2003). Despues di a hunga pa algun club di Liga Menor e ta muda pa Hulanda na 2005. Aki e ta hunga pa Almere'90 te ora el a keda severamente lesiona na 2007. Su re-entrada e ta haci na 2008 cu e club di division mayor, Neptunus.

 Team di Reino Hulandes
Kingsale ta haci su debut den e team nacional di Hulanda den preparacion pa e campeonato mundial di beisbol di 2003. Durante e campeonato e tabata un di e mihor bateadornan di e ekipo Hulandes. Durante e campeonato mundial di 2005 el a forma parti tambe di ekipo, cu a termina riba e di cuater luga. Durante e Weganan Olimpico di 2004 na Atenas Kingsale ta haci su debut olimpico. Mas despues e ta proclama como e mihor pelotero Europeo di e torneo. Desde e tempo ey e tabatin balor fiho pa e team nacional y a wordo selecciona tambe di nobo pa e Weganan Olimpico di 2008 na Peking. 

Durante e World Baseball Classic na 2009 Kingsale a bira e punto di atencion ora el a dal e punto cu a iguala pa Hulanda den di 10 inning y a sigui pa score e punto decisivo den e di dos partido contra e gigante den beisbol Republika Dominikano. Cu esaki Hulanda a gana 2-1 y a clasifica pa e di dos rond di e torneo. Den World Baseball Classic di 2023 Kingsale a fungi como first base coach pa e team di Reino.

 Honor 
Pa su meritonan den beisbol Kingsale a keda condecora na 2003 como Cabayero (Ridder) den Orden di Oranje-Nassau. Na Aruba el a ricibi su medaya for di man di gobernador Olindo Koolman.

Category:Hende
Category:Beisbolista
Beisbòl
Category:Arubano konosí